Sagunt acull este cap de setmana el campionat autonòmic de natació artística
20 d’abril 2021

![Imagen sin texto alternativo.](/media/fmqp35yn/97c_natacio.jpg)  
  

La piscina del Poliesportiu Municipal acollirà este cap de setmana, dies 24 i 25 d'abril, el Campionat Autonòmic de la Comunitat Valenciana de Natació Artística, una competició en la qual participa el Club de Natación Acuático Morvedre, que serà l'amfitrió de la competició.

L'alcalde de Sagunt, Darío Moreno, així com el regidor d'Esports, Javier Timón, i el delegat d'Hisenda (anterior regidor d'Esports), Javier Raro, han mostrat el seu suport a la plantilla i a l'entitat al mateix temps que els han desitjat sort en la seua participació. També va estar present el regidor Salvador Montesinos.

«**Este cap de setmana tindrem un campionat autonòmic que demostrarà el bon nivell del nostre esport local i que també servirà com un revulsiu per a totes estes jóvens que han decidit participar en l'esport**», ha comentat l'alcalde, Darío Moreno. «**És important que l'ajuntament estiga ací fent costat al club, fent costat a les diferents esportistes**», afegia el primer edil, que ha mostrat també el seu convenciment que el Club de Natación Acuático Morvedre podrà «**portar segur alguna medalla a casa**».

Així mateix, Moreno ha valorat també la riquesa del municipi quant a les disciplines esportives que es practiquen. «**Tenim una ciutat molt diversa, amb molts esports, i des de fa un temps la natació sincronitzada forma part d'este món esportiu, particularment de la mà del Club de Natación Acuático Morvedre**», afirma.

Per la seua banda, el regidor d'Esports, Javier Timón, ha agraït a l'entitat la seua invitació per a acudir a donar suport a la celebració del campionat i ha traslladat també el seu suport a l'equip. «**Després d'una etapa complicada per a l'esport en general, creiem necessari estar d'alguna forma al costat dels nostres clubs, secundant, per a intentar que les coses isquen tan bé com siga possible i que es puguen anar aconseguint els objectius plantejats per cadascun d'ells**», ha manifestat el delegat.​

![Imagen sin texto alternativo.](/media/zfjhuapd/97c_c2.jpg)  
  
![Imagen sin texto alternativo.](/media/fq1ldseg/97c_c3.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/sagunt-acull-este-cap-de-setmana-el-campionat-autonomic-de-natacio-artistica/ "Facebook")
*   [](http://twitter.com/share?url=https://aytosagunto.es/va/actualitat/sagunt-acull-este-cap-de-setmana-el-campionat-autonomic-de-natacio-artistica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-acull-este-cap-de-setmana-el-campionat-autonomic-de-natacio-artistica/ "Linked In")
*   [](mailto:?body=https://aytosagunto.es/va/actualitat/sagunt-acull-este-cap-de-setmana-el-campionat-autonomic-de-natacio-artistica/)